[{"text_idx": "#000000", "text": "Hizkuntza-eskubideak bermatzeko gutxieneko batzuk adosteko beharra aldarrikatu du Kontseiluak Irun\u0303ean"}, {"text_idx": "#000001", "text": "Kontseiluaren deiari erantzunez, ehunka herritar bildu dira Irun\u0303eko kaleetan etorkizuneko politiketan eskubide murrizketarik egon ez dadila aldarrikatuz. Euskaraz bizitzearen alde, batuz. Eskubide murrizketarik ez! lelopean, Baluarte plazatik abiatu eta Sarasate pasealekuan amaitu da manifestazioa, Paul Bilbao Euskalgintzaren Kontseiluko idazkari nagusiaren hitzartzearekin."}, {"text_idx": "#000002", "text": "Nafarroako Gobernuak epe laburrean argitaratzea iragarri duen Dekretu berria izan du mintzagai; iraganeko politikak uxatu, eta kohesioa, berdintasuna eta justizia helburu, euskaraz bizi nahi duten herritarren hizkuntza-eskubideak bermatzeko gutxieneko adostasun batzuetara iristeko beharra aldarrikatu du."}, {"text_idx": "#000003", "text": "Sarasate pasealekuan bilduta zeuden herritarren aurrean Bilbaok gogora ekarri du duela hogei urte Kontseiluak euskaldunon eskubideen defentsan lan egiteko Hizkuntz Eskubideen Behatokia sortu zuela. Eta hain zuzen, asteartean bi erakundeetako ordezkariek egindako agerraldian adierazi bezala, Behatokiaren hasierako ekimena izan zen orduko Nafarroako Gobernuak argitaratutako zenbat deialdiren kontrako errekurtsoak jartzea. \u00abEsan behar dizuet azken bi urteotan pare bat hamarkada egin dudala atzera, de\u0301ja\u0300-vu antzekoa sentitu dudala\u00bb, esan du Bilbaok. Izan ere, \u00abazken bi urteotan Nafarroako Gobernuak argitaratu dituen ehunka lan deialditan duela bi hamarkadako politika ilunetan erabiltzen zituzten irizpide berberak baliatu dituzte\u00bb."}, {"text_idx": "#000004", "text": "Dekretu berrian, herritarren eskubideak aztergai"}, {"text_idx": "#000005", "text": "Nafarroako Gobernuak epe laburrean argitaratzea iragarri duen Dekretu berriaren harira, Kontseiluko ordezkaria oso kritiko agertu da. Izan ere, \u00abfiltrazioen bidez ari dira dekretuaren gaia gizarteratzen, eta horrela, eztabaidaren muina haiek erabakitako puntu batzuetara eramaten ari dira\u00bb."}, {"text_idx": "#000006", "text": "Bide horretan, Bilbaok esan du eztabaida ezin dela mugatu ea euskararen ezagutza alemanaren, ingelesaren edo frantsesaren parekoa izango den zehaztera, bere hitzetan, \u00abeuskara ez eta gainerako hizkuntzak baloratzea, duela hogei urteko politika ilunetara itzultzea\u00bb litzatekelako. Sakoneko eztabaida Dekretu berriak euskaraz bizi nahi duten herritarren eskubideak bermatzean kokatzen dela aldarrikatu du: \u00abEuskararen baloraziotik harago, euskaraz bizi nahi dugun herritarron eskubideak bermatzeko dekretua izango den ala ez da aztertu beharrekoa\u00bb."}, {"text_idx": "#000007", "text": "Kohesioa, berdintasuna eta justizia ardatz"}, {"text_idx": "#000009", "text": "Horregatik guztiagatik, Kontseiluko eledunaren arabera, gizarte kohesionatu, justu eta berdinzalea ardatz izango dituen politika batek ezin du herritarrak baztertuko dituen arau bat aurrera eraman."}, {"text_idx": "#000010", "text": "Hitzartzearen amaieran Kontseiluko idazkari nagusiak eragile politikoei dei egin die oinarrizko adostasun batera iristeko. \u00abZeinek bere arduratik, zeinek bere erantzukizunetik... baina marra gorri batzuk, gutxieneko batzuk, adostu behar ditugu\u00bb, aldarrikatu du Bilbaok. Eragile politikoez gain, euskalgintzari, eragile sozialei zein eragile sindikalei egin die erreferentzia, eta adostasun horietara iristea \u00abezinbestekoa\u00bb dela adierazi du, \u00abDekretuarekin hogei urtera atzera egin ez dezagun, eta herritarren eskubideen urraketak betikotu ez daitezen\u00bb."}, {"text_idx": "#000011", "text": "20 urte igaro arren, Nafarroako lan-postu publikoetan hizkuntza eskubideak bazterrean uzten jarraitzea salatu du Behatokiak"}, {"text_idx": "#000013", "text": "Iruzkinik ez \"Hizkuntza-eskubideak bermatzeko gutxieneko batzuk adosteko beharra aldarrikatu du Kontseiluak Irun\u0303ean\""}]